Prawa křižowka

Prawa křižowka (Leonurus cardiaca) je rostlina ze swójby cycawkowych rostlinow (Lamiaceae). 

 Wopis 
Prawa křižowka je zrunana rostlina, kotraž docpěwa wysokosć wot 30 hač 100 cm.

 Łopjena 
Łopjena su kosmate, rukojte, třidźělne hač sydomdźělne, na hornim boku ćmowozelene, na delnim boku swětłozelene a docpěwaja dołhosć wot 6 hač 12 cm. Hornje łopjena su třilapate.

 Kćenja 
Kćěje wot junija hač awgusta. Kćenja steja w mutličkojtych, jedyn nad druhim stejacych dźělnych kwětnistwach. Swětłopurpurowa króna je dwuhubkowa a docpěwa dołhosć wot 8 hač 11 mm. Keluch je zwónčkojty, prawidłownje pjećzubaty a docpěwa dołhosć wot 5 hač 8 mm. Próškowe łopješka daloko z krónoweje rołki wusahuja.

 Stejnišćo 
Rosće na pućach, płotach. Preferuje wutkate hlinjane pódy.

 Rozšěrjenje 
Rostlina je w nimale cyłej Europje rozšěrjena.

 Wužiwanje 
Prawa křižowka bě stara  lěkarska rostlina.

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 242 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

Kategorija:Cycawkowe rostliny